## Pravilnik o službenim iskaznicama i značkama telekomunikacijskog inspektora i telekomunikacijskog nadzornika

### NN 49/2007 (16.5.2007.), Pravilnik o službenim iskaznicama i značkama telekomunikacijskog inspektora i telekomunikacijskog nadzornika

# MINISTARSTVO MORA, TURIZMA, PROMETA I RAZVITKA

**1663**

Na temelju članka 112. stavka 9. i članka 112.a stavka 8. Zakona o
telekomunikacijama (»Narodne novine«, broj 122/03., 158/03., 60/04. i 70/05.)
ministar mora, turizma, prometa i razvitka donosi

## PRAVILNIK

### O SLUŽBENIM ISKAZNICAMA I ZNAČKAMA TELEKOMUNIKACIJSKOG INSPEKTORA I TELEKOMUNIKACIJSKOG NADZORNIKA

*Sadržaj Pravilnika*
Članak 1.

Ovim se Pravilnikom propisuje oblik i sadržaj obrasca službene iskaznice i
značke koju nosi telekomunikacijski inspektor, te oblik i sadržaj obrasca
službene iskaznice i značke koju nosi telekomunikacijski nadzornik, kao i
postupanje sa službenom iskaznicom i značkom telekomunikacijskog inspektora i
telekomunikacijskog nadzornika.

*Oblik i sadržaj obrasca službene iskaznice i značke telekomunikacijskog
inspektora*
Članak 2.

(1) Službena iskaznica telekomunikacijskog inspektora otiskana je na punijem
papiru bijele boje, pravokutnog oblika veličine90×60 mm, koji se nalazi u
prozirnom uvezu od plastične mase.
(2) Službena iskaznica iz stavka 1. ovoga članka sadrži:
a) na prednjoj strani:
1. grb Republike Hrvatske u boji,
2. natpis: »REPUBLIKA HRVATSKA«,
3. natpis: »Ministarstvo mora, turizma, prometa i razvitka«,
4. naziv: »ISKAZNICA TELEKOMUNIKACIJSKOG INSPEKTORA«,
5. broj iskaznice,
6. mjesto za sliku nositelja iskaznice, veličine 28 × 32 mm,
7. ime i prezime nositelja iskaznice;
b) na poleđini:
8. opis ovlasti nositelja iskaznice,
9. mjesto i nadnevak izdavanja iskaznice,
10. mjesto za vlastoručni potpis nositelja iskaznice,
11. mjesto za pečat i potpis ministra nadležnog za telekomunikacije.
(3) Obrazac službene iskaznice iz stavka 1. ovoga članka dan je u Prilogu 1.a
ovoga Pravilnika kao njegov sastavni dio.
(4) Službena značka telekomunikacijskog inspektora okruglog je oblika, promjera
56 mm, a izrađena je od kovine, s mjedenom ili kromiranom podlogom. Na vanjskom
rubu izveden je hrvatski pleter u mjedenom reljefu zlatne boje, na kojem su
istaknuta slova »RH« (Republika Hrvatska), veličine 5 mm. U središtu službene
značke na zrakasto srebrnastom okruglom polju nalazi se grb Republike Hrvatske
izveden u crvenom i bijelom emajlu, visine 16 mm. Ispod grba proviruje
stilizirani znak munje zlatne boje, s vrhom usmjerenim u gornji lijevi kut
središnjeg polja. U gornjem dijelu kružnog poniklanog prstena, između hrvatskog
pletera i središnjeg polja, plavim emajlom ispisane su riječi:
»TELEKOMUNIKACIJSKI INSPEKTOR«. Donjim dijelom službene značke proteže se
poniklana lenta koja djelomično pokriva hrvatski pleter i na kojoj je plavim
emajlom upisan troznamenkasti serijski broj službene značke. Službena značka
izrađena je u niskom reljefu, tako da su hrvatski pleter i grb Republike
Hrvatske izbočeni, dok se serijski broj službene značke utiskuje. Na stražnjoj
strani službene značke nalazi se lisnata opruga od perne bronce. Službena značka
pričvršćuje se na stražnjoj strani na kožni povez uz pomoć navoja s maticom ili
na drugi prikladan način.
(5) Obrazac službene značke iz stavka 4. ovoga članka dan je u Prilogu 1.b ovoga
Pravilnika kao njegov sastavni dio.

Članak 3.

(1) Telekomunikacijski inspektor nosi službenu iskaznicu i znač­ku iz članka 2.
ovoga Pravilnika, kojima dokazuje svoje službeno svojstvo, identitet i ovlasti u
obavljanju poslova inspekcijskog nadzora, u kožnom povezu.
(2) Kožni povez iz stavka 1. ovoga članka crne je boje i trostrukog pregiba, a
veličina svakog pregiba je 80 × 120 mm. U prednjem pregibu kožnog poveza, s
unutarnje strane, smještena je službena iskaznica, a na unutarnjem pregibu
kožnog poveza, u donjem dijelu, smještena je službena značka.
(3) Na prednjoj strani kožnog poveza iz stavka 1. ovoga članka zlatnom je bojom
utisnut grb Republike Hrvatske, ispod kojeg su utisnute riječi: »REPUBLIKA
HRVATSKA TELEKOMUNIKACIJSKI INSPEKTOR«.

*Izdavanje i uporaba službene iskaznice i značke telekomunikacijskog inspektora*
Članak 4.

(1) Službenu iskaznicu i značku telekomunikacijskog inspektora s pripadajućim
kožnim povezom izdaje ministarstvo nadležno za telekomunikacije.
(2) Službenu iskaznicu telekomunikacijskog inspektora potpisuje ministar
nadležan za telekomunikacije.

Članak 5.

(1) Službena iskaznica i značka telekomunikacijskog inspektora smije se
upotrebljavati samo u svrhu obavljanja poslova inspekcijskog nadzora u okviru
ovlasti utvrđenih Zakonom o telekomunikacijama i drugim propisima, a svaka
zlouporaba službene iskaznice i značke povlači odgovornost u skladu s posebnim
propisima.
(2) Službenu iskaznicu i značku telekomunikacijskog inspektora zabranjeno je
davati na uporabu drugim osobama.

*Oblik i sadržaj obrasca službene iskaznice i značke telekomunikacijskog
nadzornika*

Članak 6.

(1) Službena iskaznica telekomunikacijskog nadzornika otiskana je na punijem
papiru bijele boje, pravokutnog oblika veličine90 × 60 mm, koji se nalazi u
prozirnom uvezu od plastične mase.
(2) Službena iskaznica iz stavka 1. ovoga članka sadrži:
a) na prednjoj strani:
1. grb Republike Hrvatske u boji,
2. natpis: »REPUBLIKA HRVATSKA«,
3. natpis: »Hrvatska agencija za telekomunikacije«,
4. naziv: »ISKAZNICA TELEKOMUNIKACIJSKOG NADZORNIKA«,
5. broj iskaznice,
6. mjesto za sliku nositelja iskaznice, veličine 28×32 mm,
7. ime i prezime nositelja iskaznice;
b) na poleđini:
8. opis ovlasti nositelja iskaznice,
9. mjesto i nadnevak izdavanja iskaznice,
10. mjesto za vlastoručni potpis nositelja iskaznice,
11. mjesto za pečat i potpis predsjednika Vijeća Hrvatske agencije za
telekomunikacije.
(3) Obrazac službene iskaznice iz stavka 1. ovoga članka dan je u Prilogu 2.a
ovoga Pravilnika kao njegov sastavni dio.
(4) Službena značka telekomunikacijskog nadzornika okruglog je oblika, promjera
56 mm, a izrađena je od kovine, s mjedenom ili kromiranom podlogom. Na vanjskom
rubu izveden je hrvatski pleter u mjedenom reljefu zlatne boje, na kojem su
istaknuta slova »RH« (Republika Hrvatska), veličine 5 mm. U središtu službene
značke na zrakasto srebrnastom okruglom polju nalazi se grb Republike Hrvatske
izveden u crvenom i bijelom emajlu, visine 16 mm. Ispod grba proviruje
stilizirani znak munje zlatne boje, s vrhom usmjerenim u gornji lijevi kut
središnjeg polja. U gornjem dijelu kružnog poniklanog prstena, između hrvatskog
pletera i središnjeg polja, plavim emajlom ispisane su riječi:
»TELEKOMUNIKACIJSKI NADZORNIK«. Donjim dijelom službene značke proteže se
poniklana lenta koja djelomično pokriva hrvatski pleter i na kojoj je plavim
emajlom upisan troznamenkasti serijski broj službene značke. Službena značka
izrađena je u niskom reljefu, tako da su hrvatski pleter i grb Republike
Hrvatske izbočeni, dok se serijski broj službene značke utiskuje. Na stražnjoj
strani službene značke nalazi se lisnata opruga od perne bronce. Službena značka
pričvršćuje se na stražnjoj strani na kožni povez uz pomoć navoja s maticom ili
na drugi prikladan način.
(5) Obrazac službene značke iz stavka 4. ovoga članka dan je u Prilogu 2.b ovoga
Pravilnika kao njegov sastavni dio.

Članak 7.

(1) Telekomunikacijski nadzornik nosi službenu iskaznicu i značku iz članka 6.
ovoga Pravilnika, kojima dokazuje svoje službeno svojstvo, identitet i ovlasti u
obavljanju poslova stručnog nadzora, u kožnom povezu.
(2) Kožni povez iz stavka 1. ovoga članka tamnoplave je boje i trostrukog
pregiba, a veličina svakog pregiba je 80 × 120 mm. U prednjem pregibu kožnog
poveza, s unutarnje strane, smještena je službena iskaznica, a na unutarnjem
pregibu kožnog poveza, u donjem dijelu, smještena je službena značka.
(3) Na prednjoj strani kožnog poveza iz stavka 1. ovoga članka zlatnom je bojom
utisnut grb Republike Hrvatske, ispod kojeg su utisnute riječi: »REPUBLIKA
HRVATSKA TELEKOMUNIKACIJSKI NADZORNIK«.

*Izdavanje i uporaba službene iskaznice i značke telekomunikacijskog nadzornika*
Članak 8.

(1) Službenu iskaznicu i značku telekomunikacijskog nadzornika s pripadajućim
kožnim povezom izdaje Hrvatska agencija za telekomunikacije (u daljnjem tekstu:
Agencija).
(2) Službenu iskaznicu telekomunikacijskog nadzornika potpisuje predsjednik
Vijeća Agencije.

Članak 9.

(1) Službena iskaznica i značka telekomunikacijskog nadzornika smije se
upotrebljavati samo u svrhu obavljanja poslova stručnog nadzora u okviru ovlasti
utvrđenih Zakonom o telekomunikacijama i drugim propisima, a svaka zlouporaba
službene iskaznice i značke povlači odgovornost u skladu s posebnim propisima.
(2) Službenu iskaznicu i značku telekomunikacijskog nadzornika zabranjeno je
davati na uporabu drugim osobama.

*Vraćanje službenih iskaznica i značaka*
Članak 10.

(1) Telekomunikacijski inspektor, kojemu prestane državna služba u ministarstvu
nadležnom za telekomunikacije, ili koji je raspoređen na drugo radno mjesto,
obvezan je s danom prestanka državne službe, navedenim u rješenju o prestanku
državne službe, odnosno s danom raspoređivanja na drugo radno mjesto, navedenim
u rješenju o rasporedu na drugo radno mjesto, službenu iskaznicu i značku
predati neposrednom čelniku.
(2) Telekomunikacijski nadzornik, kojemu prestane radni odnos u Agenciji, ili
koji je raspoređen na drugo radno mjesto, obvezan je s danom prestanka radnog
odnosa, navedenim u rješenju o prestanku radnog odnosa, odnosno s danom
raspoređivanja na drugo radno mjesto, navedenim u rješenju o rasporedu na drugo
radno mjesto, službenu iskaznicu i značku predati ravnatelju Agencije.
(3) Vraćene službene iskaznice i značke iz stavka 1. i 2. ovoga članka
poništavaju se i pohranjuju u ministarstvu nadležnom za telekomunikacije,
odnosno u Agenciji.

*Privremeno oduzimanje službenih iskaznica i značaka*
Članak 11.

Telekomunikacijskom inspektoru i telekomunikacijskom nadzorniku privremeno će se
oduzeti službena iskaznica i značka ako je protiv njega pokrenuta istraga ili je
podignuta optužnica bez pokretanja istrage, i to do okončanja postupka.

*Gubitak ili nestanak službenih iskaznica i značaka*
Članak 12.

(1) Telekomunikacijski inspektor, koji izgubi službenu iskaznicu ili značku, ili
na drugi način ostane bez službene iskaznice ili značke, mora o tome bez odgode
izvijestiti neposrednog čelnika.
(2) Telekomunikacijski nadzornik, koji izgubi službenu iskaznicu ili značku, ili
na drugi način ostane bez službene iskaznice ili značke, mora o tome bez odgode
izvijestiti ravnatelja Agencije.
(3) Telekomunikacijskom inspektoru i telekomunikacijskom nadzorniku iz stavka 1.
i 2. ovoga članka izdat će se nova službena iskaznica i/ili značka nakon što je
izgubljena ili na drugi način nestala službena iskaznica i/ili značka oglašena
nevažećom u »Narodnim novinama«.

*Vođenje popisa izdanih i vraćenih službenih iskaznica i značaka*
Članak 13.

(1) Ministarstvo nadležno za telekomunikacije vodi popis izdanih i vraćenih
službenih iskaznica i značaka telekomunikacijskog inspektora, koji sadrži upisni
broj, ime i prezime nositelja iskaznice, naziv radnog mjesta nositelja
iskaznice, broj iskaznice i značke, nadnevak izdavanja iskaznice i značke,
potpis nositelja iskaznice, nadnevak vraćanja iskaznice i značke te prostor za
upis napomena.
(2) Agencija vodi popis izdanih i vraćenih službenih iskaznica i značaka
telekomunikacijskog nadzornika, koji sadrži upisni broj, ime i prezime nositelja
iskaznice, naziv radnog mjesta nositelja iskaznice, broj iskaznice i značke,
nadnevak izdavanja iskaznice i značke, potpis nositelja iskaznice, nadnevak
vraćanja iskaznice i značke te prostor za upis napomena.
(3) Popis iz stavka 2. ovoga članka Agencija redovito, a najmanje jedanput
godišnje dostavlja ministarstvu nadležnom za telekomunikacije.

*Zamjena službenih iskaznica i značaka*
Članak 14.

(1) Službene iskaznice i značke inspektora telekomunikacija i ovlaštenog radnika
Agencije, koje su izdane prema Pravilniku o iskaznicama inspektora
telekomunikacija i ovlaštenog radnika Hrvatske agencije za telekomunikacije
(»Narodne novine«, broj 133/04.), zamijenit će se službenim iskaznicama i
značkama propisanima ovim Pravilnikom u roku od 60 dana od dana stupanja na
snagu ovoga Pravilnika.
(2) Do izdavanja službenih iskaznica i značaka propisanih ovim Pravilnikom,
telekomunikacijski inspektori i telekomunikacijski nadzornici mogu
upotrebljavati ranije izdane službene iskaznice i značke iz stavka 1. ovoga
članka, u svrhu obavljanja poslova inspek­cijskog i stručnog nadzora.

*Propis koji prestaje važiti*
Članak 15.

Danom stupanja na snagu ovoga Pravilnika prestaje važiti Pravilnik o iskaznicama
inspektora telekomunikacija i ovlaštenog radnika Hrvatske agencije za
telekomunikacije (»Narodne novine«, broj 133/04.).

*Stupanje na snagu Pravilnika*
Članak 16.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-01/06-02/42
Urbroj: 530-10-07-3
Zagreb, 9. svibnja 2007.

Ministar
**Božidar Kalmeta, dipl. ing.,** v. r.

PRILOG 1.a

*Prednja strana*

![](dodatni/351379.gif)

Poleđina

![](dodatni/351380.gif)

PRILOG 1.b

![](dodatni/351381.gif)

*SLUŽBENA ZNAČKA TELEKOMUNIKACIJSKOG INSPEKTORA*

PRILOG 2.a

*Prednja strana*

![](dodatni/351382.gif)

*Poleđina*

![](dodatni/351383.gif)

PRILOG 2.b

![](dodatni/351384.gif)

*SLUŽBENA ZNAČKA TELEKOMUNIKACIJSKOG NADZORNIKA*

Pravilnik, NN 49/2007-1663
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)